17. december 2018

****

***SHE LOVES YOU runder 10.000 solgte billetter og forlænger med en uge i Fredericia***

***Fredericia Teater og Maestro Productions kommende musical SHE LOVES YOU med musik af Lennon og McCartney, som får sin verdenspremiere på Fredericia Teater den 11. oktober 2019, har allerede rundet 10.000 solgte billetter. Derfor forlænges spilleperioden i Fredericia med en uge, så forestillingen kan opleves frem til den 3. november 2019. Året efter spiller SHE LOVES YOU i København på Det Kongelige Teaters Gamle Scene fra den 19. juni 2020.***

Selvom der stadig er knap 10 måneder til, at Fredericia Teater og Maestro Productions den 11. oktober 2019 kan byde velkommen til verdenspremieren på den nye, originale musical *SHE LOVES YOU*, har musicalen allerede solgt 10.000 billetter.

Derfor forlænges spilleperioden på Fredericia Teater nu med en uge, så musicalen, som er baseret på John Lennon og Paul McCartneys fantastiske numre fra Beatles-årene 1962-70, spiller ind i november – indtil videre til den 3. november 2019.

Producenterne, Søren Møller fra Fredericia Teater og Mikkel Rønnow fra Maestro Productions er overvældede over den flotte modtagelse:

”*Det er fuldstændig fantastisk, at SHE LOVES YOU er kommet så godt fra start! Vi har fået ekstremt mange positive tilkendegivelser på nyheden om, at vi har fået rettighederne til at lave verdenspremieren på en helt ny, historiedrevet musical med LENNON & McCARTNEYs fabelagtige bagkatalog. Der er god grund til at glæde sig!*”

*SHE LOVES YOU* spiller på Fredericia Teater fra verdenspremieren den 11. oktober 2019 indtil den 3. november 2019, inden forestillingen tager til København, hvor den har københavnerpremiere den 19. juni 2020 på Det Kongelige Teaters Gamle Scene.

Læs mere på [www.fredericiateater.dk](http://www.fredericiateater.dk)

Med venlig hilsen

Have Kommunikation

Tlf. 33252107

**Kontaktperson:**

Michael Feder, mail: michael@have.dk, mobil: 22 43 49 42

Peter Pishai Storgaard, mail: peter.storgaard@have.dk, mobil: 28 49 33 86

**Fakta om SHE LOVES YOU:**

**Fredericia Teater, thansen salen:**

Spilleperiode: 11. oktober 2019 – 3. november 2019 (forpremierer 8., 9. og 10. oktober)

* Tirsdag-fredag kl. 19.30
* Lørdag-søndag kl. 15.00 og kl. 19.30

Billetpriser: kr. 228 – 678 inkl. gebyr.

 Hverdage og søndag aften: A=628,- / B=448,- / C=228,-

 Weekend (fredag, lørdag, søndag kl. 15): A=678,- / B=498,- / C=278,-

Billetbestilling: [www.fredericiateater.dk](http://www.fredericiateater.dk) / tlf. 75 92 25 00 (75 92 25 60)

**Det Kongelige Teater, Gamle Scene:**

Spilleperiode: 19. juni 2020 – 28. juni 2020 (forpremierer 17. og 18. juni)

* Tirsdag-fredag kl. 19.30
* Lørdag-søndag kl. 15.00 og kl. 19.30

Billetpriser: kr. 305 – 695 inkl. gebyr.

 Hverdage og søndag aften: 645/595/545/495/445/355/305,-

 Weekend (fredag, lørdag, søndag kl. 15): 695/645/595/545/495/405/355,-

Billetbestilling: [www.fredericiateater.dk](http://www.fredericiateater.dk) / tlf. 75 92 25 00 (75 92 25 60)

 **Rolleliste:**

Maria Lucia Heiberg Rosenberg

Emil Birk Hartmann

… og mange flere inkl. et stort ensemble og 15-mands orkester

**Det kreative hold:**

Sange: John Lennon og Paul McCartney

Manuskript: Maggie-Kate Coleman

Manuskript er udviklet i samarbejde med: Thomas Agerholm og Liv Stevns

Instruktør: Thomas Agerholm

Koreograf: Lynne Formato

Scenograf: Benjamin la Cour

Orkesterarrangementer: Steve Sidwell

Lyddesign: Tim Høyer

Lysdesign: Mike Holm og Martin Jensen

Producenter: Fredericia Teater og Maestro Productions i samarbejde med SONY/ATV Music

Publishing Scandinavia

Executive producer: Mikkel Rønnow

**Profiler på producenterne:**

**Fredericia Teater**

Fredericia Teater er en af landets mest markante institutioner inden for musical- og
musikteater. Med mere end 150.000 publikummer på en sæson overgår de storbyerne Aarhus, Aalborg og Odense. Med sin innovative tilgang til at producere vedkommende og banebrydende musicals formår Fredericia Teater at tiltrække et stort publikum fra hele landet. Fredericia Teater er over 130 år gammelt, men teatrets nuværende succesbølge begyndte i 2011, hvor man begyndte udelukkende at opføre musicals, der aldrig før er spillet professionelt i Danmark. Det store nationale gennembrud kom i 2012 med *Disneys Aladdin – The Musical*, som ikke kun blev en kolossal succes i Fredericia men også i Operaen i København midt i sommerferien og solgte i alt 100.000 billetter. Siden har teatret vekslet mellem at opføre nye, originale værker som *Esaura* (2013), *Lizzie (*2014), *Ole Lukøje* (2015) og *Bleeding Love* (2015), danmarkspremierer på relativt ukendte amerikanske musicals som *The Last Five Years* (2012), *The Drowsy Chaperone* (2013), *Avenue Q* (2013) og *Young Frankenstein* (2014) samt endelig de store nationale blockbusterforestillinger som Disneys *Den lille havfrue – The Musical*(2014 og 110.000 solgte billetter), *Shubidua – The Musical* (2015/16 og 180.000 solgte billetter), *Disneys Klokkeren fra Notre Dame – The Musical* (2016/17 og 160.000 solgte billetter), *Seebach* (2017/18 og 190.000 solgte billetter), *Prinsen af Egypten* (2018 og indtil videre 50.000 solgte billetter) og den aktuelle megasucces *Disneys Tarzan* (indtil videre 100.000 solgte billetter).

**Maestro Productions**

Maestro Productions er stiftet af teaterproducent og kapelmester Mikkel Rønnow, der sammen med en investorgruppe af erhvervsfolk har sikret sig rettighederne til at bruge Lennon og McCartneys sange i musicalformatet. Maestro Productions vil de kommende år sælge og producere *SHE LOVES YOU* i udlandet.

Mikkel Rønnow har siden 1992 produceret musicals, teater, koncerter og opera i Danmark. I årene 2001-2004 drev han musicalselskabet "Rossen & Rønnow" sammen med Stig Rossen og producerede populære danmarksturnéer af *Chess*, *Copacabana* og *Les Misérables*. Siden har han også produceret eller co-produceret populære turnéversioner af musicals som *Grease* og *My Fair Lady*, operaproduktioner som *La Traviata* og *Opera i Dødsriget* og teaterkoncerten *Made in Aarhus.* Fra 2009 – 2013 var han chefproducent på Aarhus Teater, hvor han producerede skuespil, teaterkoncerter og musicals heriblandt den Reumert-vindende teaterkoncert med sange af Leonard Cohen samt danmarkspremieren på Bergmans *Fanny & Alexander*. Senest har han produceret sin femte opsætning af *Chess*, som i foråret fik fantastiske anmeldelser, to prisnomineringer og blev set af mere end 80.000 publikummer.

Sideløbende med at være producent har Mikkel Rønnow en omfattende karriere som kapelmester og har i denne egenskab dirigeret orkestrene ved mere end 25 musicals heriblandt *Sweeney Todd, West Side Story, Cabaret, Les Misérables* samt hele fem forskellige opsætninger af *Chess*.